CELEX: 32022D0712
Language: hu
Date: 2022-04-27 00:00:00
Title: A Bizottság (EU) 2022/712 végrehajtási határozata (2022. április 27.) az »End The Slaughter Age« (»Vessünk véget az állatok levágásának!«) elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vétele iránti kérelemről (az értesítés a C(2022) 2753. számú dokumentummal történt) (Csak az olasz nyelvű szöveg hiteles)

2022.5.10.   
               
               
                  HU
               
               
                  Az Európai Unió Hivatalos Lapja
               
               
                  L 133/15
               
            
         A BIZOTTSÁG (EU) 2022/712 VÉGREHAJTÁSI HATÁROZATA
         (2022. április 27.)
         az „End The Slaughter Age” („Vessünk az állatok levágásának!”) elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vétele iránti kérelemről
         
            
               (az értesítés a C(2022) 2753. számú dokumentummal történt)
            
         
         (Csak az olasz nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére,
         mivel:
         
                     (1)
                  
                  
                     A Bizottsághoz 2022. március 3-án benyújtották a „Vessünk véget az állatok levágásának!” (End The Slaughter Age) elnevezésű európai polgári kezdeményezés nyilvántartásba vétele iránti kérelmet.
                  
               
                     (2)
                  
                  
                     A kezdeményezés céljai a szervezők megfogalmazásában a következők: „a) az állattenyésztés kizárása a mezőgazdasági támogatásra jogosult tevékenységekből, valamint az olyan etikus és környezetbarát alternatívák bevonása, mint a sejttenyésztés és a növényi fehérjék; és b) a növényi alapú és celluláris mezőgazdasági termékek előállítására és értékesítésére vonatkozó ösztönzők bevezetése”.
                  
               
                     (3)
                  
                  
                     Egy kiegészítő dokumentum további részleteket tartalmaz a kezdeményezés tárgyáról, célkitűzéseiről és hátteréről, és részletesen ismerteti a kezdeményezést támogató okokat. A szervezők azt állítják, hogy az állatvágási és húsfeldolgozó ágazatban dolgozó emberek ezrei szörnyű és gyakran illegális munkakörülmények között dolgoznak. Mivel az állatok jólléte fontos kérdés az Unió számára, már nincs erkölcsi vagy jogi indok az állatok levágásának folytatására. Azt állítják továbbá, hogy a nem fenntartható mezőgazdaság intenzívebbé válása és az állati fehérjék iránti kereslet növekedése két fontos tényező, amelyek hozzájárulnak a zoonózis kockázatához. Emellett a hagyományos állattenyésztés energia- és területigényes, és az üvegházhatást okozó gázok kibocsátásának egyik fő forrása. Az elővigyázatosság és a szennyező fizet elve alapján a szervezők azt állítják, indokolt, hogy az állattenyésztési ágazat helyett a környezetbarát alternatívák, például a sejttenyésztésre és a növényi fehérjéken alapuló gazdálkodás kapja a mezőgazdasági támogatásokat. Ami a fenntartható alternatívák előállításának és értékesítésének lehetséges ösztönzőit illeti, példaként említik a növényi alternatívákra az állati eredetű termékekhez képest jelenleg kivetett kiegészítő adók megfordítását.
                  
               
                     (4)
                  
                  
                     Ami kezdeményezés első, a mezőgazdasági támogatásoknak az állattenyésztési ágazatról a környezetbarát alternatívákra való átirányítására vonatkozó célkitűzését illeti, amennyiben ezek a támogatások az EUMSZ I. mellékletében felsorolt termékekre vonatkoznak, a Bizottság hatáskörrel rendelkezik arra, hogy az EUMSZ 43. cikkének (2) bekezdése alapján jogi aktusokra irányuló javaslatokat nyújtson be a közös agrárpolitika célkitűzéseinek megvalósítása érdekében.
                  
               
                     (5)
                  
                  
                     A kezdeményezés második, a növényi alapú és celluláris mezőgazdasági termékek előállítására és értékesítésére vonatkozó ösztönzők bevezetésére irányuló célkitűzése tekintetében a Bizottság hatáskörrel rendelkezik arra, hogy az EUMSZ 43. cikkének (2) bekezdése alapján az EUMSZ I. mellékletében felsorolt termékekre vonatkozó jogi aktusokra irányuló javaslatokat terjesszen elő. Továbbá, mivel a kezdeményezés célja, hogy a mezőgazdasági támogatásokon túlmutató egyéb típusú ösztönzőkre is kiterjedjen, a Bizottság hatáskörrel rendelkezik arra, hogy az EUMSZ 114. cikke alapján jogi aktusokra irányuló javaslatokat terjesszen elő, amennyiben azok célja a belső piac működésének javítása.
                  
               
                     (6)
                  
                  
                     A fenti okokból a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot terjesszen elő.
                  
               
                     (7)
                  
                  
                     Ez a következtetés nem érinti annak vizsgálatát, hogy a Bizottság fellépéséhez szükséges konkrét tényszerű és érdemi feltételek – beleértve az arányosság és a szubszidiaritás elvének való megfelelést, továbbá az alapvető jogokkal való összeegyeztethetőséget – ebben az esetben teljesülnének-e.
                  
               
                     (8)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a kezdeményezés megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (9)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (10)
                  
                  
                     A „Vessünk véget az állatok levágásának!” (End The Slaughter Age) elnevezésű európai polgári kezdeményezést ezért nyilvántartásba kell venni.
                  
               
                     (11)
                  
                  
                     Az a következtetés, hogy a nyilvántartásba vételnek az (EU) 2019/788 rendelet 6. cikke (3) bekezdése szerinti feltételei teljesülnek, nem jelenti azt, hogy a Bizottság bármilyen módon megerősítené a kezdeményezés tartalmának ténybeli helytállóságát, ami a kezdeményezés szervezői csoportjának kizárólagos felelőssége. A kezdeményezés tartalma csak a szervezői csoport véleményét fejezi ki, és semmilyen módon nem tükrözi a Bizottság álláspontját,
                  
               ELFOGADTA EZT A HATÁROZATOT:
         
            1. cikk
            A „Vessünk véget az állatok levágásának!” (End The Slaughter Age) elnevezésű európai polgári kezdeményezés nyilvántartásba vételre kerül.
         
         
            2. cikk
            E határozat címzettje a „Vessünk véget az állatok levágásának!” (End The Slaughter Age) elnevezésű javasolt polgári kezdeményezés szervezői csoportja, amelyet kapcsolattartó személyként Filippo BORSELLINO és Darryl GRIMA képvisel.
         
         
            Kelt Brüsszelben, 2022. április 27-én.
            
               
                  a Bizottság részéről
               
               Vera JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.